Video: Metropolisiebeampte buite laerskool aangerand‘n Skermskoot uit die video. Die video volg onderaan die berig. ŉ Stasiebevelvoerder van die Ekurhuleni-metropolisie (EMPD) is Maandagmiddag buite ŉ laerskool aan die Oos-Rand aangerand, terwyl hy besig was om ŉ boete uit te skryf. Clifford Shongwe, woordvoerder van die EMPD, het Woensdag aan Maroela Media gesê die metropolisie is deur die skoolbestuur van die Dunnottar Primary School ontbied, aangesien verskeie motoriste gereeld ander motors se toegang versper, veral as leerlinge by die skool op- en afgelaai word. Mense hou ook aan die verkeerde kant van die straat stil. “Die bevelvoerder was omstreeks 13:40 by die skool en het ŉ boete aan ŉ oortreder uitgeskryf. Die man het eers kalm voorgekom en toe skielik begin om die bevelvoerder aan te rand,” het Shongwe gesê. Die motoris, glo in sy vroeë 40’s, is kort na die aanval in hegtenis geneem op aanklag van aanranding. Hy het Dinsdag in die hof in Dunnottar verskyn en die saak is tot 8 September uitgestel. Die bevelvoerder is nie ernstig beseer nie en was teen Woensdag terug op sy pos. https://youtu.be/6d9rx97riHk